Στα πλαίσια του μαθήματος της ερευνητικής εργασίας του τμήματος Α2 με θέμα **‘’Book or Facebook’’** πραγματοποιήθηκε με επιτυχία μια εκπαιδευτική εκδρομή στα Τρίκαλα την Τρίτη 17 Φεβρουαρίου 2015.

Εμείς οι μαθητές, με συνοδούς τον φιλόλογο κ. Γέρμανο και την καθηγήτρια των Αγγλικών ,που είναι και υπεύθυνη του μαθήματος της ερευνητικής εργασίας, την κ. Αλεξίου, επισκεφτήκαμε αρχικά τη **Δημοτική Βιβλιοθήκη των Τρικάλων** στην οποία ξεναγηθήκαμε από την υπεύθυνη κα. Μαρία Πατήλα. Η κ. Πατήλα μας ενημέρωσε σχετικά με την ιστορία της βιβλιοθήκης καθώς και την πληθώρα βιβλίων που περιέχει. Μας εντυπωσίασε ιδιαίτερα το γεγονός ότι η βιβλιοθήκη περιέχει πλήθος αρχείων που προέρχονται από το προηγούμενο αιώνα. Η Δημοτική Βιβλιοθήκη μέσα από την λειτουργία της έχει στόχο την συγκρότηση μιας πλήρους και ενημερωμένης συλλογής που καλύπτει όλο το φάσμα της ανθρώπινης γνώσης, την παροχή πληροφοριών για την κάλυψη εκπαιδευτικών αναγκών και την πραγματοποίηση πολιτιστικών εκδηλώσεων για παιδιά και ενήλικες.

Ο δεύτερος προορισμός μας ήταν το βιβλιοπωλείο **'Κηρήθρες'**, όπου ενημερωθήκαμε από τον ιδιοκτήτη κ. Κοτρώνη Κωνσταντίνο για την ιστορία του βιβλιοπωλείου, την καριέρα του ως βιβλιοπώλη και γενικότερα την πορεία και την αξία του βιβλίου στο πέρασμα του χρόνου. Στη συνέχεια εκφράσαμε ποικίλες απορίες και μπορούμε να πούμε με σιγουριά ότι μας τις έλυσε. Σε ερώτησή μας για το πώς προέκυψε η ονομασία του βιβλιοπωλείου, η απάντησή του μας άφησε άναυδους… ήθελε τα ράφια του να θυμίζουν «*κηρήθρες»* . Ακολούθησε ενδιαφέρουσα συζήτηση μεταξύ μαθητών ,καθηγητών και ιδιοκτήτη ,πράγμα το οποίο ήταν άλλωστε και η ουσία της συγκεκριμένης επίσκεψης.

Τέλος, ευχαριστούμε την κα. Αλεξίου για την ευκαιρία που μας έδωσε να συμμετάσχουμε σε μια εποικοδομητική εμπειρία που θα μας μείνει αξέχαστη!

















